EVROPSKI OSKARI DODIJELJENI U RIMU. 9/12/02 - 2002-12-09
Gotovo sve najvažnije nagrade pokupio je španski reditelj Pedro Almodovar, ukupno 4.
Rim je u subotu uveče blistao punim sjajem. U tom su gradu dodijeljene nagrade Evropske Filmske Akademije, ili - kako bi Amerikanci rekli - evropski Oskari i na svečanu dodjelu nagrada došli su, kako se to obično kaže, svi koji u svijetu filma nešto znače, uključujući i hrvatskog glumca Radeta Šerbedžiju, sa prelijepom pratiljom. Evropski film je, inače, ponovo u usponu, pogotovo otkad je, kako kaže njemački reditelj Wim Wenders, Evropa Americi pokazala da film može biti i visoko umjetnički i veoma komercijalan u isto vrijeme. Drugi reditelj, Britanac Mike Leigh, objašnjava jetko, da je to zbog toga što, za razliku od Amerike, u Evropi ljudi filmove prave o životu i o važnim stvarima. Gotovo sve najvažnije nagrade pokupio je u Rimu španski reditelj Pedro Almodovar, ukupno 4, uključujući nagrade za scenario, režiju i najbolji evropski film 2002. Film PRIČAJ S NJOM, Pedra Almodovara, provokativna je drama o ljudskoj usamljenosti, a njena priča se plete oko jednog bolničara koji se zaljubljuje u svoju pacijenticu, koja je u nepovratnoj komi i oko njegovog prijateljstva sa mladićem čija je djevojka takodje u komi, nakon povrede u borbi sa bikovima. Ovogodišnja konkurencija bila je veoma oštra, puno je bilo slavnih imena, ali Pedro Almodovar je uspio da pobijedi i to veoma ubjedljivo, a povrh svega osvojio je i glavnu nagradu publike - za koju glasaju ljubitelji filma širom Evrope putem interneta. Ovo je prvi film kojeg je Almodovar snimio nakon što je 2000. godine dobio Oskara za film Sve o mojoj majci, PRIČAJ S NJOM je, inače, njegovo 14 ostvarenje. Veoma cijenjen od kritike, on ovako objašnjava šta ga je učinilo tako dobrim rediteljem: - Mnogo kompleksa u životu. Reditelj je rezultat mnogih kompleksa. Dobar reditelj je neko ko želi da bude slikar, ali nije, da bude i pisac i muzičar i arhitekt u isto vrijeme, ali ne može... Svi ti kompleksi se veoma fino uklapaju kod onoga ko hoće da bude reditelj, jer za režiju ti treba nekakav senzibiltet za sve ostale discipline, kaže Pedro Alomodovar.